Sanitas

AB „Sanitas“ – viena seniausių ir didžiausių Lietuvos farmacijos kompanijų. Šiuo metu „Sanitas“ gamina ir parduoda nepatentuotus vaistus – injekcinius preparatus, tabletes, kapsules, akių lašus.

Istorija 
„Sanitas“ įsteigta 1922 m., o Lietuvos Respublikoje kaip akcinė bendrovė „Sanitas“ registruota 1994 m. Tais pačiais metais jos akcijos pradėtos kotiruoti Nacionalinėje vertybinių popierių biržoje. Nuo 2011 m. rugpjūčio 19 d. kontrolinis AB „Sanitas“ akcijų paketas (99,4 proc.) priklauso „Valeant Pharmaceuticals International“. Bendrovės generalinis direktorius Saulius Mečislovas Žemaitis, šiuo metu joje dirba apie 110 darbuotojų.

 1922 m. Kaune įkurta AB „Sanitas“ – kosmetikos priemones gaminanti farmacijos laboratorija
 1994 m. bendrovė „Sanitas“ buvo privatizuota, o jos akcijos pradėtos kotiruoti Nacionalinėje vertybinių popierių biržoje.
 2004 m. gegužės mėn. „Sanitas“ įsigijo Lietuvos farmacinių preparatų gamintoją – AB „Endokrininiai preparatai“.
 2005 m. lapkričio 21 d. AB „Sanitas“ akcijos buvo įtrauktos į „NASDAQ OMX Vilnius“ vertybinių popierių biržos Oficialųjį sąrašą. 
 2006 m. „Sanitas“ įsigijo Lenkijos bendrovę „Jelfa“, kuri buvo integruota į „Sanito“ grupę. Grupės gaminių asortimentas papildytas daugiau nei šimtu naujų produktų. 
 2005 m. „Sanitas“ grupė įsitvirtino Vengrijoje ir Bulgarijoje, o 2007 m. – Čekijoje ir Slovakijoje.
 Pagal Europos Sąjungos struktūrinių fondų finansuojamą programą, 2006 m. Kaune pradėta statyti nauja gamykla, kuri duris atvėrė 2008 m. rugsėjo mėn.
 2008 m. gruodžio mėn. „Sanitas“ įsigijo Lenkijoje registruotą bendrovę „Homeofarm“.
 2011 m. rugpjūčio mėn. kontrolinį „Sanito“ grupės akcijų paketą (99,4 proc.) įsigijo Kanados bendrovė „Valeant Pharmaceuticals International, Inc.“

Produkcija 
„Sanito“ gamybiniai pajėgumai leidžia gaminti įvairias vaistų formas – tabletes, kapsules, ampules, akių lašus bei sudėtingus, teikiančius pridėtinę vertę preparatus – vienkartinius pripildytus švirkštus.

Bendrovė veiklą grindžia europine gerąja gamybos praktika (GMP) – aukštais kokybės užtikrinimo standartais, garantuojančiais nuoseklumą kuriant, gaminant, tiriant preparatus taip, kad šie atitiktų paskirtį, rinkodaros teisės pažymėjimo bei specifikacijų reikalavimus.

„Sanitas“ gamina apie 50 skirtingų pavadinimų produktų. Lietuvoje parduodamų vaistų krepšelį sudaro „Neocitramonas“, „Paracetamolis Sanitas“, „Neoaskofenas“, „Ranitidinas Sanitas“, „Panogastin“, „Latalux“, „Ecriten“, „Eufilinas Sanitas“, „Askorbo rūgštis Sanitas“, „Analginas Sanitas“, „Ketolgan“, „Alkostop“ bei kiti receptiniai ir nereceptiniai medikamentai.

Visa „Sanito“ grupės produkcija skirstoma pagal terapines sritis:
 dermatologija (odos susirgimai, sveikos odos priežiūros skatinimas, įskaitant dermakosmetiką);
 vaistai ligoninėms (injekciniai vaistai, skirti ūminių ligų gydymui);
 virškinimo sistemą veikiantys vaistai;
 oftalmologija (akių priežiūra ir geras regėjimas);
 urologija (prostatos ir su amžiumi susiję sutrikimai);
 nereceptiniai vaistai (skausmą ir uždegimą malšinantys vaistai)
 maisto papildai (vitaminai ir kt.)

Šaltiniai

Nuorodos 
 Oficiali svetainė

Lietuvos chemijos pramonės įmonės
Lietuvos farmacijos įmonės
Kauno įmonės